**Az egyes adóügyi tárgyú rendeletek módosításáról szóló rendelet indokolása**

**Általános indokolás**

A lízingbevevő személyek jelzése alapján a lízingcég a Ptk., a Fogyasztói Üzletszabályzat és a felek közötti lízingszerződés alapján a lízingbevevőre továbbhárítja a tulajdonos lízingcég, mint adóalany terhére megállapított építményadó összegét. Az érintett magánszemélyek aggályosnak tartják, hogy míg egy hitelre vett lakás mentes az adó alól, addig egy lízingelt lakásra m2-ként 990,- Ft áthárított építményadót kell megfizetniük. A helyi adókról szóló 1990. évi C. törvény azonban kimondja, hogy a lízingcég, mint jogi személy nem mentesíthető az építményadó alól. Az érintett lakás, lakásként használt üdülő, garázs, tároló és melléképület ingatlanok köre alapján a 200,- Ft/m2/év egységes adómértékkel közelít az ilyen típusú adótárgyak utáni általános adómértékhez.

A Magyarország 2021. évi központi költségvetésének megalapozásáról szóló 2020. évi LXXVI. törvény 4. §-a 2020. július 15. napjától hatályon kívül helyezte a reklámhordozót terhelő építményadót. Az építményadó tárgyi hatálya már nem terjed ki a reklámhordozókra, ezért az erre vonatkozó rendeleti szabályokat hatályon kívül kell helyezni.

Szolnok Megyei Jogú Város Önkormányzatának ASP.Adó szakrendszerhez 2020. április 7. napján történő becsatlakozásával egyidejűleg elindult a központi e-önkormányzat portál (OHP), mely többek között biztosítja a korábbi WEB-számla funkciókat. A hatályos jogi környezet alapján hatályon kívül kell helyezni a WEB-számlára vonatkozó rendelkezéseket az önkormányzat adórendeleteiből.

A víz és a folyékony hulladék elszállítására feljogosított szolgáltató a talajterhelési díj fizetésére potenciálisan kötelesek által elfogyasztott víz és elszállított szennyvíz mennyiségéről minden év február 28. napjáig szolgáltat adatot. A gyakorlati tapasztalat azonban az, hogy az adatszolgáltatás nem mindig érkezik meg a megadott határnapig, ami megnehezíti az adóztatási feladatok időben való előkészítését a március végi bevallási határidőig. Indokolt tehát az adatszolgáltatási határidő előbbre hozatala.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

Az 1.§-hoz

Az általános építményadó mértéktől eltérően határozza meg a lízingbeadó jogi személy tulajdonában, de a lízingbevevő magánszemély használatában lévő ingatlanokra vonatkozó adómértéket.

Ezen ingatlanokra egy kedvezményes, 200,- Ft/m2/év adómérték kerül bevezetésre.

A 2.§-hoz

Az építményadóról szóló önkormányzati rendelet reklámhordozót terhelő építményadót és WEB-számlát szabályozó rendelkezéseinek hatályon kívül helyezését tartalmazza.

A 3.§-hoz

Az iparűzési adóról szóló önkormányzati rendelet - WEB-számla megszűnésével kapcsolatos - deregulációs módosítását tartalmazza.

A 4. §-hoz

Az idegenforgalmi adóról szóló önkormányzati rendelet - WEB-számla megszűnésével kapcsolatos - deregulációs módosítását tartalmazza.

A 5.§-hoz

A talajterhelési díjról szóló önkormányzati rendelet módosítása történik annak érdekében, hogy az adatszolgáltatásra köteles szervezetek a tárgyévet követő év február 15. napjáig teljesítsék az adatszolgáltatást.

A 6.§-hoz

A módosító rendelet hatálybalépését szabályozza.